Neuvoston päätöslauselma, annettu 2 päivänä kesäkuuta 1995, verensiirtojen turvallisuudesta ja veriomavaraisuudesta yhteisössä



Virallinen lehti nro C 164 , 30/06/1995 s. 0001 - 0001



NEUVOSTON PÄÄTÖSLAUSELMA, annettu 2 päivänä kesäkuuta 1995, verensiirtojen turvallisuudesta ja veriomavaraisuudesta yhteisössä (95/C 164/01) EUROOPAN UNIONIN NEUVOSTO, joka PALAUTTAA mieleen komission 25 päivänä toukokuuta 1993 antaman tiedonannon veriomavaraisuudesta Euroopan yhteisössä ja 13 päivänä joulukuuta 1993 tästä tiedonannosta tekemänsä päätelmät, OTTAA huomioon mielenkiinnolla komission 21 päivänä joulukuuta 1994 antaman tiedonannon verensiirtojen turvallisuudesta ja veriomavaraisuudesta Euroopan yhteisössä, VAHVISTAA uudelleen, että on välttämätöntä saavuttaa omavaraisuus veressä (ja johdetuissa tuotteissa jäsenvaltioissa) ja yhteisössä, erityisesti jäsenvaltioiden yhteistyöllä noudattaen vapaaehtoisen ja palkkiottoman luovutuksen periaatetta, KOROSTAA, että verenluovutusten laadun ja turvallisuuden parantamiseen tähtäävät toimet edistävät aidsin ja muiden tarttuvien tautien torjuntaa, PALAUTTAA mieleen, että direktiiviä 89/381/ETY (1), jolla laajennetaan farmaseuttisista erikoistuotteista annettujen direktiivien 65/65/ETY ja 75/319/ETY soveltamisalaa antamalla erityismääräyksiä ihmisverestä ja ihmisveriplasmasta peräisin oleville lääkkeille, sovelletaan vain näihin tuotteisiin, ON YHTÄ MIELTÄ siitä, että on välttämätöntä määritellä toimintatapa, jonka tarkoituksena on vahvistaa luottamusta verensiirtojen turvallisuuteen ja edistää omavaraisuutta yhteisössä, ON YHTÄ MIELTÄ siitä, että tässä tarkoituksessa, kun otetaan täysimääräisesti huomioon Euroopan neuvoston työskentelyn tulokset, pääasiallisiin toimenpiteisiin voisivat kuulua erityisesti: - luovuttajien valintaa koskevien yhteisten toimintaohjelmien ja menettelytapojen laatiminen eri verenluovutuskeskuksia varten, - tehokkaiden, vahvistettujen ja luotettavien seulontatestien toteuttaminen, - laadunarviointiperiaatteiden sekä veren ja verituotteiden luovutusta, käsittelyä ja siirtoa koskevien hyvien menettelytapojen sekä potilasseurannan menettelyjen kehittäminen ja käyttö, - veritarkkailujärjestelmän luominen olemassa olevien verkostojen pohjalta verensiirtoihin liittyvien, kulkutauteja koskevien tietojen keräämistä varten, - veren ja verituotteiden parhaan mahdollisen käytön edistäminen terveydenhuoltohenkilökunnan keskuudessa, - tarkastusta ja tarkastajien koulutusta koskevien perusperiaatteiden kehittäminen, - verta ja verituotteita sekä veren luovutusta, käsittelyä ja siirtomenetelmiä koskevan tiedon levittäminen yleisön keskuuteen ottaen huomioon sosiaaliskulttuuriset erot, KEHOTTAA KOMISSIOTA - jatkamaan yhteistyötään jäsenvaltioiden kanssa, jotta voitaisiin määritellä toimintatapa, jonka tarkoituksena on vahvistaa luottamusta verensiirtojen turvallisuuteen ja edistää omavaraisuutta yhteisössä vapaaehtoisen ja palkkiottoman luovutuksen avulla, ja esittämään neuvostolle säännöllisin väliajoin kertomuksen havaitusta edistymisestä, - jatkamaan yhteistyötään Euroopan neuvoston kanssa verensiirtojen alalla ja - esittämään yllä mainituilla erityisaloilla tarkoituksenmukaisia ehdotuksia, jotta jäsenvaltioiden toimintaa voitaisiin tukea ja edistää yhteensovitettua lähestymistapaa verensiirtojen turvallisuuden alalla. (1) EYVL N:o L 181, 28.6.1989, s. 44